Romfolk bøtelagt etter konsert i Frognerparken

Bandet «Gypsies» må betale 28.000 kroner eller sone 14 dager i fengsel etter at de spilte i Frognerparken søndag.

9. apr. 2013 11:01 Sist oppdatert 12. april 2013

Søndag spilte fire av medlemmene i gruppen Gypsies i Frognerparken. Bandet sier de hadde spilt i ti minutter da politiet kom og konfiskerte instrumentene.

Mandag troppet bandet opp på Majorstuen politistasjon for å få tilbake instrumentene sine. Her fikk hver av de fire musikerne et forelegg på 7000 kroner. Hvis boten ikke betales eller inndrives, blir straffen 14 dager i fengsel.

Fikk ingen advarsler

Politiet mener musikerne har brutt straffelovens paragraf 350 — "ved støy eller annen utilbørlig adferd å ha forstyrret den alminnelige fred og orden".

Les også Skulle spille på Rom-dagen - politiet tok instrumentene

Det var jourhavende jurist Inga Porsmo som skrev ut foreleggene. – Basert på dokumentasjonen vi har, har de fått forelegg for ordensforstyrrelse. Her snakker vi om støy på en fredelig søndag i Frognerparken. Det kom inn en rekke klager, hevder Porsmo. Hun vurderer situasjonen slik at det foreligger en straffbar ordensforstyrrelse.

Til Osloby.no sier "Gypsies" at de ville forlatt stedet dersom politiet hadde bedt om det, men instrumentene ble beslaglagt uten at musikerne fikk noen advarsel.

– Er dette vanlig fremgangsmåte?

– Vanligvis gir vi advarsel før vi griper inn ved sjenerende oppførsel på offentlig sted. Jeg vet ikke om det ble gjort her. Om de fikk en advarsel er heller ikke avgjørende, hevder Porsmo.

– Er det vanlig å gi 7000 i bot til personer som spiller musikk på offentlig sted?

– Dette er en standardisert bøtesats for ordensforstyrrelse. Det følger av påtaledirektivet vårt. Om man skal gi forelegg blir en vurderingssak i hvert enkelt tilfelle. 7000 kroner er bøtesatsen for ordensforstyrrelse etter klokken 10.00 søndag morgen, sier Porsmo.

Gruppen hevder de har spilt i Norge i perioder de siste fem årene. Dette er første gang de får et slikt forelegg.

– Vanligvis gir vi jo ikke forelegg til enkeltmusikanter. Men denne gangen var det fire personer i fellesskap, lyder forklaringen fra politijuristen.

Godtar ikke boten

I politivakten på Majorstuen fikk musikerne først beskjed om at de måtte vedta foreleggene før de kunne få instrumentene sine. Først da Aftenposten spurte om hvorfor de måtte vedta foreleggene for å få instrumentene, kom det ny beskjed. Bandet måtte hver for seg signere på at de hadde mottatt og forstått foreleggene.

Les også Politiets øverste ledelse vil ha forbud mot tigging

Advokatfullmektig Erlend Liaklev Andersen i advokatfirmaet Preben Kløvfjell synes situasjonen er interessant. Før musikerne skulle hente sine instrumenter, rådet Andersen dem til å ikke vedta forelegget.— Dette er jo en gruppe som får fryktelig mange forelegg. Mange av foreleggene blir vedtatt på stedet. Politiet vil sikkert si at dette var en misforståelse, men slike misforståelse kan føre til at romfolk vedtar forelegg de ikke burde vedtatt, for å slippe fri, eller i dette tilfellet få tilbake egne eiendeler.

Kløvfjell skal nå gå gjennom dokumentene, før de gir videre råd i saken.

Får skryt

Etter en times ventetid kunne Gypsies forlate stasjonen. Dermed rakk bandet akkurat å opptre under feiringen av den internasjonale romdagen på kulturhistorisk museum. Iført hvite skjorter holdt de konsert i nesten to timer.

Til stede i salen var blant annet likestillings- og diskrimineringsombud Sunniva Ørstavik og statssekretær Ragnhild Vassvik Kalstad fra Fornyings og administrasjonsdepartementet.

Ørstavik sier hun koste seg under konserten.

— Det var godt de fikk tilbake instrumentene sine, slik at de kunne være med å feire denne viktige dagen.

Hun har følgende kommentar til at Gypsies fikk instrumentene indratt.

— Jeg forventer at politiet behandler alle likeverdig. Jeg tar det som en selvfølge at det ikke er nasjonal opprinnelse eller etnisitet som avgjør bøtenes størrelser eller andre sanksjoner.